b'\n_START_ARTICLE_\nInsener\n_START_PARAGRAPH_\nInsener (prantsuse keeles ing\xc3\xa9nieur, ladina keelest ingenium \'kujutlusv\xc3\xb5ime, leidlikkus\') on k\xc3\xb5rgharidusega tehnikaspetsialist, kes kavandab, arendab, konstrueerib v\xc3\xb5i kontrollib ehitustarindeid v\xc3\xb5i tehnilisi seadmeid ning s\xc3\xbcsteeme, projekteerib ja korraldab nende valmistamist._NEWLINE_Insenerid t\xc3\xb6\xc3\xb6tavad peamiselt t\xc3\xb6\xc3\xb6stuses, kuid nende osat\xc3\xa4htsus on suur ka teaduses, eriti inseneriteaduste alal, ja k\xc3\xb5rghariduses, kus toimub p\xc3\xb5hiline inseneride koolitus.\n_START_SECTION_\nAjalugu\n_START_PARAGRAPH_\nEsialgu nimetati insenerideks s\xc3\xb5jamasinate ehitajaid. 16. sajandil hakati Itaalias eristama s\xc3\xb5jav\xc3\xa4e- ja ehitusinsenere. Hollandis, hiljem ka Inglismaal ja teistes Euroopa maades laienes inseneri nimetus sildade ja teede ehitajaile. Esimesed tehnika\xc3\xb5ppeasutused, mis hiljem kujunesid k\xc3\xb5rgkoolideks, asutati 17. sajandil Kesk- ja L\xc3\xa4\xc3\xa4ne-Euroopas.\n_START_SECTION_\nEesti\n_START_PARAGRAPH_\nEestis algas inseneride ettevalmistamine 17. septembril 1918, kui Eesti Tehnika Selts asutas ETS-i tehnilised erikursused, mis 1919. aasta s\xc3\xbcgisel nimetati \xc3\xbcmber Tallinna Tehnikumiks. \xc3\x95ppida sai masinaehitust, elektrotehnikat, laevaehitust, h\xc3\xbcdrotehnikat, ehitust ja arhitektuuri._NEWLINE_Aastal 1921 asutati Eesti Inseneride \xc3\x9ching. \xc3\x9chingu liikmete arv hakkas kiiresti kasvama, juba j\xc3\xa4rgmisel aastal oli \xc3\xbchingus 100 liiget, kes jagunesid j\xc3\xa4rgmiselt: insener-tehnolooge ja -mehaanikuid 32, teedeinsenere 20, ehitusinsenere 15, arhitekte 10, m\xc3\xa4einsenere 8, elektriinsenere 7, laevaehitajaid 3, keemikuid 2 ja muude erialade esindajaid 3.1923. aasta v\xc3\xa4lja antud kutse\xc3\xb5iguste seadusega Tallinna Tehnikumi l\xc3\xb5petanud inseneride ja diplomeeritud inseneride \xc3\xb5igused peaaegu v\xc3\xb5rdsustati ning aastast 1935 on kutsenimetus "insener"._NEWLINE_Riigivanema seadusega 15. septembrist 1936 nimetati Tallinna Tehnikum Tallinna Tehnikainstituudiks. Sinna toodi Tartu \xc3\xbclikoolist \xc3\xbcle sealne, vaid kaks aastat tegutsenud tehnikateaduskond. Seadus s\xc3\xa4testas, et tegemist on tehnilise \xc3\xbclikooliga, kus avati kolm osakonda: ehituse, keemia ning mehaanika ja mehaanilise tehnoloogia osakond. Pooleteise aasta p\xc3\xa4rast, 1. jaanuarist 1938 j\xc3\xb5ustunud \xc3\xbclikooliseadusega nimetati Tehnikainstituut Tallinna Tehnika\xc3\xbclikooliks, kus oli kaks teaduskonda: ehitus- ja mehaanikateaduskond ning keemia- ja m\xc3\xa4eteaduskond.'